SET บ่ายแกว่งแคบต่อ ลุ้นทดสอบ 1,500 จุดก่อนหยุดยาว
SET ช่วงเช้าแกว่งแคบและวอลุ่มเบาบาง เนื่องจากรอประเด็นสำคัญในช่วงสัปดาห์หน้า ประกอบกับจะเข้าช่วงหยุดยาว โดยดัชนีช่วงบ่ายนี้คาดยังแกว่งแคบต่อ พร้อมให้แนวต้าน 1,500 จุด แนวรับ 1,485 จุด
29 พ.ค. 2558

นายศราวุธ เตโชชวลิต ผู้อำนวยการอาวุโส ฝ่ายวิเคราะห์หลักทรัพย์ บล.อาร์เอสบี โอเอสเค เปิดเผยถึงตลาดหุ้นไทยช่วงเช้าที่ผ่านมาดัชนีเคลื่อนไหวในกรอบแคบ ประกอบกับปริมาณการซื้อขายเบาบาง เนื่องจากนักลงทุนรอดูปัจจัยทั้งภายในและต่างประเทศ โดยประเด็นที่น่าจับตาในสัปดาห์หน้า เช่น การหารือปัญหาการชำระหนี้ของกรีซ รวมถึงการประชุมกลุ่มโอเปค และการประชุมของคณะกรรมการนโยบายการเงิน (กนง.) ของไทย อีกทั้งเข้าสู่ช่วงวันหยุดยาววันวิสาขบูชา ทำให้มีนักลงทุนส่วนหนึ่งเริ่มชะลอการลงทุน
ขณะที่ตลาดหุ้นภูมิภาคส่วนใหญ่เคลื่อนไหวในแดนบวก โดยต่างรอดูความคืบหน้าในการแก้ปัญหาชำระหนี้ของกรีซในสัปดาห์หน้าว่าจะออกมาเป็นอย่างไร ซึ่งหากไม่สามารถแก้ปัญหาได้อาจทำให้ตลาดหุ้นมีความผันผวนต่อ
แนวโน้มการลงทุนบ่ายนี้ คาดว่าดัชนียังคงแกว่งในกรอบแคบต่อ หรือหากปรับตัวขึ้นก็คงจะขึ้นไปได้เพียงเล็กน้อยเท่านั้น พร้อมให้แนวต้าน 1,500 จุด แนวรับ 1,485 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 893.86 ล้านบาท ปิดที่ 349.00 บาท ลดลง 1.00 บาท
TASCO มูลค่าการซื้อขาย 689.61 ล้านบาท ปิดที่ 18.20 บาท เพิ่มขึ้น 0.20 บาท
KBANK มูลค่าการซื้อขาย 512.92 ล้านบาท ปิดที่ 196.50 บาท ราคาไม่เปลี่ยนแปลง
ADVANC มูลค่าการซื้อขาย 481.13 ล้านบาท ปิดที่ 234.00 บาท ลดลง 2.00 บาท
GPSC มูลค่าการซื้อขาย 389.60 ล้านบาท ปิดที่ 26.75 บาท ราคาไม่เปลี่ยนแปลง
 
 
ที่มา: สำนักข่าวอินโฟเควสท์